CELEX: 32015H0731(01)
Language: mt
Date: 2015-07-31 00:00:00
Title: Rakkomandazzjonijiet tal-Kunsill — “Promozzjoni tal-użu u l-iskambju tal-aħjar prattiki tal-vidjokonferenzi transkonfinali fil-qasam tal-ġustizzja fl-Istati Membri u fil-livell tal-UE”

31.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 250/1
            
         Rakkomandazzjonijiet tal-Kunsill
   “Promozzjoni tal-użu u l-iskambju tal-aħjar prattiki tal-vidjokonferenzi transkonfinali fil-qasam tal-ġustizzja fl-Istati Membri u fil-livell tal-UE”
   (2015/C 250/01)
   IL-KUNSILL TAL UNJONI EWROPEA,
   WAQT LI JFAKKAR:
   
            
               1.
            
            
               L-Istrateġija dwar il-Ġustizzja Elettronika Ewropea 2014-2018 adottata mill-Kunsill (Ġustizzja u Affarijiet Interni) fis-6 ta’ Diċembru 2013 (1);
            
         
            
               2.
            
            
               Il-paragrafu 59 tal-Istrateġija dwar il-Ġustizzja Elettronika Ewropea 2014-2018, li jistipula li “jekk meħtieġ, gruppi informali ta’ Stati Membri involuti fi proġetti speċifiċi jistgħu jiltaqgħu sabiex iwettqu progress f’dawn l-oqsma ta’ ħidma (…)”;
            
         
            
               3.
            
            
               Il-Pjan ta’ Azzjoni Ewropew Pluriennali dwar il-Ġustizzja Elettronika 2014-2018 ġie adottat mill-Kunsill (Ġustizzja u Affarijiet Interni) fis-6 ta’ Ġunju 2014 (2);
            
         
            
               4.
            
            
               Il-linji gwida dwar l-implimentazzjoni tal-Pjan ta’ Azzjoni Ewropew Pluriennali dwar il-Ġustizzja Elettronika 2014-2018 approvat mill-Kunsill (Ġustizzja u Affarijiet Interni) fl-4 ta’ Diċembru 2014 (3), li stabbilixxa l-passi konkreti għas-segwitu tal-Pjan ta’ Azzjoni mill-Grupp ta’ Ħidma dwar il-Leġislazzjoni Elettronika (Ġustizzja elettronika), inkluż l-istabbiliment ta’ grupp ta’ ħidma informali dwar il-vidjokonferenzi transkonfinali;
            
         
            
               5.
            
            
               Ir-riżultati tal-grupp ta’ ħidma informali dwar il-vidjokonferenzi transkonfinali kif jinsabu fir-rapport finali (4) ppreżentat lill-Grupp ta’ Ħidma dwar il-Leġislazzjoni Elettronika (Ġustizzja elettronika);
            
         JIRRIKONOXXI li:
   
            
               6.
            
            
               Il-vidjokonferenzi huma għodda utli li għandhom potenzjal kbir mhux biss fil-livell nazzjonali iżda wkoll b’mod partikolari f’sitwazzjonijiet transkonfinali li jinvolvu diversi Stati Membri u anke pajjiżi terzi. F’każijiet transkonfinali l-komunikazzjoni bla xkiel bejn l-awtoritajiet ġudizzjarji tal-Istati Membri hija kruċjali. Il-vidjokonferenzi huma metodu wieħed possibbli sabiex komunikazzjoni bħal din tiġi ssimplifikata u mħeġġa. Il-vantaġġi tal-vidjokonferenzi ġew rikonoxxuti mid-Dritt tal-Unjoni, li ħeġġeġ l-użu tagħhom fost oħrajn fil-kumpilazzjoni ta’ xhieda transkonfinali f’materji ċivili u kummerċjali (5) u fil-Proċedura Ewropea għal Talbiet Żgħar (6), jew il-proċeduri regolati għall-użu tagħhom fi proċedimenti kriminali (7);
            
         
            
               7.
            
            
               It-teknoloġija tal-vidjokonferenzi tista’ tintuża fit-tipi kollha ta’ proċedimenti ġudizzjarji (kemm f’materji kriminali kif ukoll f’dawk ċivili/kummerċjali) u tipprovdi lill-qrati u lill-uffiċċji ta’ prosekuzzjoni b’aktar flessibbiltà biex jiġbru evidenza mill-vittmi u x-xhieda, biex jisimgħu l-opinjonijiet tal-esperti u jieħdu d-dikjarazzjonijiet tal-persuni suspettati u l-konvenuti. Il-vidjokonferenzi jistgħu jgħinu biex jitnaqqas l-istress għal xhieda vulnerabbli bħal tfal. Dawn jevitaw ukoll l-ivvjaġġar meta l-vittmi, ix-xhieda jew l-esperti minn Stati Membri oħra jkunu meħtieġa jixhdu. Huma jippermettu wkoll li jiġu pprovduti salvagwardji immedjati u effettivi bħad-dritt għal interpretazzjoni, id-dritt għal informazzjoni, l-aċċess għal avukat għal persuna suspettata meta tiġi arrestata f’post remot (eż. f’każ ta’ arrest f’baħar miftuħ). L-użu ta’ tali teknoloġija jnaqqas ukoll l-ispejjeż tas-seduti għall-amministrazzjonijiet nazzjonali. Benefiċċji sinifikanti rigward l-ispejjeż u s-sigurtà jistgħu jinkisbu billi jiġi evitat it-trasport tal-persuni fil-kustodja;
            
         
            
               8.
            
            
               Fil-qafas tal-Ġustizzja Elettronika Ewropea, l-Istati Membri tal-UE diġà bdew jaħdmu flimkien biex jippromwovu l-użu tal-vidjokonferenzi u biex jiskambjaw esperjenzi u l-aħjar prattiki. Ħidma bħal din issir fost l-oħrajn fil-kuntest tal-Grupp ta’ Ħidma dwar il-Leġislazzjoni Elettronika (Ġustizzja elettronika) fil-livell tal-UE;
            
         
            
               9.
            
            
               Il-ħidma li saret s’issa fil-qasam tal-vidjokonferenzi fil-livell nazzjonali u tal-UE taħt l-ewwel Pjan ta’ Azzjoni Ewropew dwar il-Ġustizzja Elettronika 2009-2013 diġà pproduċiet riżultati sinifikanti. Il-Portal tal-Ġustizzja Elettronika joffri informazzjoni dwar l-użu tal-faċilitajiet tal-vidjokonferenzi fi proċedimenti tal-qorti f’sitwazzjonijiet transkonfinali fil-lingwi uffiċjali kollha, inkluż manwal u, għall-parti kbira tal-Istati Membri, dettalji ta’ kuntatt rilevanti;
            
         
            
               10.
            
            
               It-tieni Pjan ta’ Azzjoni Ewropew pluriennali dwar il-Ġustizzja Elettronika 2014-2018 għandu l-għan li jibni fuq il-ħidma li diġà twettqet u li jkompli b’dan l-iżvilupp pożittiv f’livell nazzjonali u Ewropew. Din il-ħidma għandha titqies ukoll bħala parti minn żvilupp aktar ġenerali lejn il-modernizzazzjoni tal-ġustizzja fl-UE, filwaqt li jittieħed kont tal-qafas legali eżistenti f’dan il-qasam partikolari u l-ħtieġa li jiġu rispettati s-salvagwardji proċedurali fis-seħħ fil-livell tal-Istati Membri u tal-UE;
            
         JISSOTTOLINJA li:
   
            
               11.
            
            
               Kif deskritt fil-Pjan ta’ Azzjoni Ewropew Pluriennali 2014-2018, ir-rikors fil-qorti u l-bidu ta’ proċedimenti extraġudizzjarji f’sitwazzjonijiet transkonfinali għandhom jiġu ffaċilitati permezz tad-disponibbiltà ta’ komunikazzjoni b’mezzi elettroniċi bejn il-qrati u l-partijiet għall-proċedimenti, kif ukoll ix-xhieda, il-vittmi, l-esperti u parteċipanti oħra;
            
         
            
               12.
            
            
               Barra minn hekk, l-użu tal-vidjokonferenzi, it-telekonferenzi jew mezzi oħra adatti għal komunikazzjoni fuq distanza twila għal seduti orali, fejn adatt, għandu jiġi estiż sabiex titneħħa l-ħtieġa li wieħed jivjaġġa lejn qorti biex jipparteċipa fil-proċedimenti ġudizzjarji, b’mod partikolari f’każijiet transkonfinali, u b’hekk, permezz tat-tnaqqis ta’ spejjeż u sforzi, isir kontribut għal aċċess effettiv għall-ġustizzja;
            
         
            
               13.
            
            
               Kif indikat fil-Pjan ta’ Azzjoni Pluriennali dwar il-Ġustizzja Elettronika 2014-2018, il-ħidma futura f’dan il-qasam għandha tikber biex tiffaċilita aktar l-organizzazzjoni u t-tħaddim tal-vidjokonferenzi transkonfinali fl-Istati Membri kollha billi jiġi promoss l-użu ta’ għodod tal-IT għall-appoġġ u l-organizzazzjoni tal-vidjokonferenzi u billi tissaħħaħ l-interoperabbiltà għall-vidjokonferenzi. Din il-ħidma għandha tinkludi wkoll it-tfassil ta’ formola komuni biex tintalab jew tiġi kkonfermata vidjokonferenza transkonfinali. L-istabbiliment ta’ netwerk għall-iskambju ta’ esperjenzi u l-kondiviżjoni tal-aħjar prattiki dwar il-vidjokonferenzi, inkluż it-taħriġ, għandu jiġi kkunsidrat ukoll. Għandha titqies il-parteċipazzjoni ta’ professjonisti legali bħal imħallfin, prosekuturi pubbliċi, avukati, medjaturi kif ukoll interpreti legali f’din il-ħidma;
            
         JILQA’:
   
            
               14.
            
            
               Il-ħidma li saret mill-grupp ta’ ħidma ta’ esperti dwar il-vidjokonferenzi transkonfinali biex jgħin fit-titjib tal-funzjonament ġenerali tas-sistemi tal-Ġustizzja Elettronika fl-Istati Membri u f’livell Ewropew. Il-grupp ta’ esperti kien stabbilit f’Jannar 2014 taħt it-tmexxija Awstrijaka bil-għan li jiġi promoss l-użu prattiku tal-vidjokonferenzi transkonfinali u l-kondiviżjoni tal-aħjar prattiki u tal-kompetenza fl-aspetti organizzattivi, tekniċi u legali;
            
         
            
               15.
            
            
               Ir-rapport finali tal-grupp ta’ ħidma ta’ esperti, ippreżentat f’Marzu 2015, b’rakkomandazzjonijiet speċifiċi għal ħidma futura f’dan il-qasam;
            
         JIEĦU NOTA tal-fatt li:
   a)   grupp ta’ ħidma ta’ esperti
   
   
            
               16.
            
            
               Fir-rapport finali tiegħu, il-grupp ta’ ħidma ta’ esperti identifika għadd ta’ ostakli tekniċi, organizzattivi u legali li jxekklu l-użu tal-faċilitajiet tal-vidjokonferenzi mill-Istati Membri f’sitwazzjonijiet transkonfinali. Ir-riżultati wrew li għalkemm huwa veru li r-rekwiżiti legali eżistenti jridu jiġu rispettati, il-maġġoranza tal-problemi immedjati li jinqalgħu f’sitwazzjonijiet transkonfinali huma aktar ta’ natura organizzattiva u teknika. Huma dawn il-kwistjonijiet li għandhom b’mod partikolari jiġu indirizzati bħala prijorità f’perijodu ta’ żmien qasir jew medju;
            
         b)   Portal tal-Ġustizzja Elettronika
   
   
            
               17.
            
            
               Barra minn hekk, l-informazzjoni li hija diġà disponibbli fuq il-Portal tal-Ġustizzja Elettronika għandha tiġi aġġornata u ssupplimentata. B’mod partikolari, pjanijiet futuri jistgħu jinkludu li jiżdiedu: links għal-leġislazzjoni tal-UE u l-leġislazzjoni tal-Istati Membri li tirregola l-użu tal-vidjokonferenzi; informazzjoni konsolidata dwar il-qrati kollha b’faċilitajiet tal-vidjokonferenzi fl-Istati Membri; għodda għall-arranġament prattiku tal-vidjokonferenzi (formoli elettroniċi, possibbilment sistema ta’ prenotazzjoni fil-futur); links għal struzzjonijiet jew manwali nazzjonali, fejn disponibbli; sezzjoni dwar eżempji ta’ vidjokonferenzi fi proċedimenti transkonfinali u ġabra tal-aħjar prattiki; informazzjoni dwar it-taħriġ u l-moduli ta’ taħriġ online u link għall-bażijiet ta’ data interkonnessi tal-interpreti fejn disponibbli;
            
         c)   sinerġiji ma’ proġetti oħra
   
   
            
               18.
            
            
               Sinerġiji potenzjali ma’ proġetti oħra, bħal e-CODEX, il-proġetti AVIDICUS (l-interpretazzjoni waqt vidjokonferenza) u n-Netwerk Ewropew tat-Taħriġ Ġudizzjarju għandhom jitqiesu wkoll. Minbarra l-informazzjoni diġà disponibbli fuq il-Portal tal-Ġustizzja Elettronika, materjal utli eżistenti minn sorsi oħra, inklużi l-Istati Membri u l-Eurojust, għandhom ukoll jintużaw sa fejn possibbli;
            
         d)   aspetti legali
   
   
            
               19.
            
            
               Il-vidjokonferenzi kisbu rikonoxximent legali permezz tal-konvenzjonijiet internazzjonali u bosta atti legali tal-UE, bħar-Regolament dwar il-kumpilazzjoni ta’ xhieda f’materji ċivili jew kummerċjali, ir-Regolament li jistabbilixxi Proċedura Ewropea għal Talbiet Żgħar u l-aktar reċenti, id-Direttiva dwar l-Ordni ta’ Investigazzjoni Ewropew f’materji kriminali;
            
         
            
               20.
            
            
               Filwaqt li jġibu aktar protezzjoni lil persuni suspettati, lill-vittmi, lix-xhieda u lil persuni vulnerabbli, għandu jiġi żgurat li l-vidjokonferenzi ma jkunux ta’ detriment għad-drittijiet tad-difiża; għandha tingħata attenzjoni speċjali biex jiġi żgurat li l-prinċipji tal-immedjatezza, l-ugwaljanza tal-armi u l-kontradizzjoni jiġu rispettati. Dan jinvolvi l-użu ta’ tagħmir li jkun aġġornat, biex tinkiseb biżżejjed kwalità fil-vidjo u l-awdjo, u li jkun sikur b’mod proporzjonat mas-sensittività tal-każ;
            
         
            
               21.
            
            
               L-impatt ta’ żviluppi leġislattivi, inkluż b’mod partikolari l-Ordni ta’ Investigazzjoni Ewropea, li tistabbilixxi proċedura dettaljata għall-użu tal-vidjokonferenzi f’każijiet kriminali, fuq ir-regoli proċedurali u l-garanziji differenti applikabbli fl-Istati Membri rikjedenti u dawk ta’ eżekuzzjoni, ser ikollu għalhekk jiġi vvalutat. Kwistjonijiet legali oħrajn relatati mal-vidjokonferenzi jinkludu wkoll l-identifikazzjoni ta’ awtoritajiet kompetenti;
            
         JAPPELLA LILL-ISTATI MEMBRI BIEX:
   
            
               22.
            
            
               Jikkunsidraw li jimplimentaw fuq livell nazzjonali l-miżuri li ġejjin bil-ħsieb li titjieb l-interoperabbiltà bejn l-Istati Membri:
            
         a)   aspetti organizzattivi
   
   
               (a)
            
            
               Jintroduċu punt ta’ kuntatt jew punti ta’ kuntatt nazzjonali għall-vidjokonferenzi, fejn applikabbli, f’kull Stat Membru. Konsegwentement itejbu u jaġġornaw - f’kooperazzjoni mill-qrib mal-Kummissjoni fejn meħtieġ - l-informazzjoni fuq il-Portal tal-Ġustizzja Elettronika (permezz tal-Bażi ta’ Data tal-Qorti Ewropea) dwar il-faċilitajiet nazzjonali tal-vidjokonferenzi, punti ta’ kuntatt nazzjonali għall-vidjokonferenzi u qrati kompetenti rilevanti. Itejbu l-organizzazzjoni ta’ punti ta’ kuntatt fil-livell nazzjonali u fil-livell tal-qrati;
            
         
               (b)
            
            
               Għal vidjokonferenzi individwali, jaqblu dwar lingwa komuni, jekk applikabbli, flimkien ma’ servizzi xierqa ta’ traduzzjoni u interpretazzjoni u dwar iż-żona ta’ ħin li għandha tintuża biex jiġi determinat meta tibda l-vidjokonferenza. Jekk ikun meħtieġ is-sostenn ta’ interpretu f’vidjokonferenza, l-Istati Membri għandhom ikunu konxji minn, u safejn possibbli, isegwu l-pariri miksuba mill-proġetti AVIDICUS;
            
         
               (c)
            
            
               Mingħajr preġudizzju għall-indipendenza ġudizzjarja u d-differenzi fl-organizzazzjoni tal-ġudikatura fl-Unjoni kollha, joffru taħriġ effettiv għall-utenti potenzjali, inkluż għall-imħallfin u l-prosekuturi, biex iżidu l-fiduċja u l-kapaċità tagħhom biex imexxu vidjokonferenza transkonfinali;
            
         b)   aspetti tekniċi
   
   
               (d)
            
            
               Jistabbilixxu mekkaniżmi effettivi, inkluża formola mtejba għall-iskambju effettiv ta’ parametri tal-vidjokonferenzi varjabbli u/jew kunfidenzjali, flimkien ma’ informazzjoni pubblika u statika dwar il-faċilitajiet tal-vidjokonferenzi għal kull Stat Membru, li għandhom jiġu ppubblikati fuq il-Portal Ewropew tal-Ġustizzja Elettronika;
            
         
               (e)
            
            
               Jabbozzaw linji gwida prattiċi għall-utenti u għall-persunal tal-ippjanar tekniku u ta’ appoġġ dwar l-istandards tekniċi rakkomandati;
            
         
               (f)
            
            
               Itejbu l-interoperabbiltà bejn l-Istati Membri billi jwettqu b’mod sistematiku testijiet prattiċi bejn pari ta’ Stati Membri biex jiġu dokumentati l-parametri tal-ħidma. Dawn jistgħu mbagħad jerġgħu jintużaw biex jiġu stabbiliti vidjokonferenzi aktar affidabbli bejn l-Istati Membri b’biżżejjed kwalità fl-awdjo u l-vidjo;
            
         
               (g)
            
            
               Bħala minimu, jimplimentaw l-istandards tekniċi li ġejjin sabiex tittejjeb il-kwalità tas-sessjonijiet tal-vidjokonferenzi:
               
                           —
                        
                        
                           Tintuża sistema ta’ vidjokonferenzi bbażata fuq hardware (H.323/videoconference SIP);
                        
                     
                           —
                        
                        
                           Is-sessjoni tal-vidjokonferenza għandha tkun ibbażata fuq l-IP;
                        
                     
                           —
                        
                        
                           Tintuża infrastruttura li tippermetti aċċess anke b’firewall;
                        
                     
                           —
                        
                        
                           Jintużaw komunikazzjonijiet kriptati (AES-128);
                        
                     
                           —
                        
                        
                           Il-preżentazzjoni tasal bħala vidjo “duo” (H.239) (8);
                        
                     
         c)   aspetti legali
   
   
               (h)
            
            
               Jivvalutaw l-impatt tal-istrumenti tal-UE adottati, bħall-Ordni ta’ Investigazzjoni Ewropea f’dak li għandu x’jaqsam ma’ regoli proċedurali attwali;
            
         JISTIEDEN LILL-GRUPP TA’ ĦIDMA DWAR IL-LEĠISLAZZJONI ELETTRONIKA (ĠUSTIZZJA ELETTRONIKA) BIEX:
   
            
               23.
            
            
               Jibda jesplora possibbiltajiet u soluzzjonijiet prattiki għal approċċ ikkoordinat bil-għan li tinbeda kooperazzjoni fil-qasam tal-vidjokonferenzi ma’ pajjiżi terzi flimkien mal-kuntatti bilaterali li l-Istati Membri diġà għandhom fis-seħħ f’dan il-qasam;
            
         
            
               24.
            
            
               Ikomplu l-ħidma li saret fil-qafas tal-grupp ta’ ħidma ta’ esperti dwar il-vidjokonferenzi transkonfinali permezz tal-istabbiliment ta’ netwerk ta’ kooperazzjoni bejn l-Istati Membri taħt il-patroċinju fi ħdan il-Grupp ta’ Ħidma dwar il-Leġislazzjoni Elettronika (Ġustizzja elettronika), bl-għan tal-iskambju ta’ esperjenzi u l-kondiviżjoni tal-aħjar prattiki dwar il-vidjokonferenzi, inkluż it-taħriġ, abbażi ta’ proposta li għandha tiġi ppreżentata mill-grupp ta’ ħidma ta’ esperti. Dan in-netwerk għandu:
               
                           (a)
                        
                        
                           Jikkunsidra li jtejjeb l-użu tal-faċilitajiet tal-vidjokonferenzi fil-livell Ewropew billi jinħolqu “kmamar għal-laqgħat għall-vidjokonferenzi virtwali” sikuri fejn l-Istati Membri parteċipanti jkunu jistgħu jaqbdu b’sistema “dial-in”;
                        
                     
                           (b)
                        
                        
                           Jabbozza deskrizzjoni ċara pass b’pass (“protokoll”) għat-tħejjija u t-tħaddim ta’ vidjokonferenzi transkonfinali li tkun taqbel mal-każijiet tipiċi ta’ użu ta’ vidjokonferenzi transkonfinali ġudizzjarji u tiġbor l-elementi organizzattivi, tekniċi u ġudizzjarji kollha meħtieġa;
                        
                     
                           (c)
                        
                        
                           Jipprovdu gwida għall-utenti dwar każijiet tipiċi ta’ użu ġudizzjarju li jkunu l-aktar li jibbenefikaw minn użu akbar u aħjar ta’ vidjokonferenzi transkonfinali;
                        
                     
                           (d)
                        
                        
                           Itejjeb is-sistema elettronika ta’ kif jintbagħtu l-formoli biex tintalab assistenza legali reċiproka transkonfinali billi jgħaqqad il-funzjonijiet tal-formoli dinamiċi mill-Portal Ewropew tal-Ġustizzja Elettronika ma’ e-CODEX, eż. formoli għal “kumpilazzjoni diretta tal-provi” u “kumpilazzjoni (indiretta) tal-provi”;
                        
                     
                           (e)
                        
                        
                           Jelabora għodod biex jgħinu lill-awtoritajiet ġudizzjarji jidentifikaw l-istrument legali applikabbli għall-organizzazzjoni ta’ vidjokonferenza partikolari;
                        
                     
                           (f)
                        
                        
                           Jelabora għodod biex jgħinu lill-awtoritajiet ġudizzjarji jidentifikaw l-awtorità kompetenti għall-organizzazzjoni ta’ vidjokonferenza partikolari;
                        
                     
                           (g)
                        
                        
                           Jidentifika l-arranġamenti li għandhom isiru biex jiggarantixxu salvagwardji proċedurali fl-eżerċizzju tad-drittijiet tad-difiża u
                        
                     
                           (h)
                        
                        
                           Jiżgura s-sostenibbiltà tal-ħidma billi:
                           
                                       —
                                    
                                    
                                       jissorvelja l-implimentazzjoni tal-azzjonijiet u l-proġetti ta’ titjib,
                                    
                                 
                                       —
                                    
                                    
                                       jissorvelja t-teknoloġiji l-ġodda tal-vidjokonferenzi,
                                    
                                 
                                       —
                                    
                                    
                                       jissuġġerixxi azzjonijiet u proġetti ġodda għal aktar titjib;
                                    
                                 
                     
         JISTIEDEN LILL-KUMMISSJONI EWROPEA BIEX:
   
            
               25.
            
            
               Tippubblika r-rapport finali tal-grupp ta’ esperti dwar il-vidjokonferenzi transkonfinali fuq il-Portal tal-Ġustizzja Elettronika biex jinxtered b’mod aktar ġenerali fost il-professjonisti legali u partijiet interessati oħra.
            
         
            
               26.
            
            
               Tappoġġa b’mod finanzjarju l-implimentazzjoni fil-livell nazzjonali tal-miżuri stipulati fil-paragrafu 22 li għandhom l-għan li jiżguraw l-interoperabbiltà transkonfinali tal-faċilitajiet tal-vidjokonferenzi sakemm dan jipproduċi valur miżjud Ewropew f’konformità mal-istrumenti ta’ finanzjament applikabbli.
            
         
      (1)  ĠU C 376, 21.12.2013, p. 7.
   
      (2)  ĠU C 182, 14.6.2014, p. 2.
   
      (3)  15771/14.
   
      (4)  8364/15 + ADD.
   
      (5)  Regolament tal-Kunsill (KE) Nru 1206/2001 tat-28 ta’ Mejju 2001 dwar kooperazzjoni bejn il-qrati tal-Istati Membri fil-kumpilazzjoni ta’ xhieda f’materji ċivili jew kummerċjali (ĠU L 174, 27.6.2001, p. 1).
   
      (6)  Regolament (KE) Nru 861/2007 tal-Parlament Ewropew u tal-Kunsill tal-11 ta’ Lulju 2007 li jistabbilixxi Proċedura Ewropea għal Talbiet Żgħar (ĠU L 199, 31.7.2007, p. 1).
   
      (7)  Il-Konvenzjoni tad-29 ta’ Mejju 2000 dwar assistenza legali reċiproka f’materji kriminali bejn l-Istati Membri tal-Unjoni Ewropea.
   
      (8)  
   Nota: Jista’ jkun meħtieġ li jintuża ISDN bħala soluzzjoni ta’ riżerva, jekk sieħeb ta’ vidjokonferenza jkun għadu ma jistax juża IP.